b"\n_START_ARTICLE_\nMichael Jordan\n_START_SECTION_\nZgodnja leta\n_START_PARAGRAPH_\nJordan se je rodil v Brooklynu, New York, kot sin Deloris, ki je delala v ban\xc4\x8dni\xc5\xa1tvu, in Jamesa R. Jordana starej\xc5\xa1ega, nadzornika opreme. Z dru\xc5\xbeino se je preselil v Wilmington, Severna Karolina, ko je bil dojen\xc4\x8dek. Obiskoval je srednjo \xc5\xa1olo Emsley A. Laney High School v Wilmingtonu, kjer se je ukvarjal tudi z igranjem baseballa, ameri\xc5\xa1kega nogometa in ko\xc5\xa1arke. Kot bruc se je potegoval za mesto v \xc5\xa1olski ko\xc5\xa1arkarski ekipi, vendar mu zaradi vi\xc5\xa1ine 180 cm ni uspelo. Izmed brucev je preboj v ekipo uspel le vi\xc5\xa1jemu Harvestu Smithu._NEWLINE_Motiviran, da se doka\xc5\xbee, je Jordan postal zvezdnik mladinske ekipe, s povpre\xc4\x8djem 40 to\xc4\x8dk na tekmo. V slede\xc4\x8dem poletju je zrasel za 10 cm in zagnano treniral. Ko si je priboril mesto v prvi ekipi, je dosegal povpre\xc4\x8dje 20 to\xc4\x8dk na tekmo v zadnjih dveh letih \xc5\xa1olanja. V svojem zadnjem letu v srednji \xc5\xa1oli je bil izbran v McDonald's All-American Team po tem, ko je v sezoni povpre\xc4\x8dno dosegel trojni dvoj\xc4\x8dek, 29,1 to\xc4\x8dke, 11,6 skoka in 10,1 podaje na tekmo._NEWLINE_Leta 1981 je Jordan pridobil ko\xc5\xa1arkarsko \xc5\xa1tipendijo na Univerzi Severne Karoline, kjer je kot glavni predmet izbral kulturno geografijo. Kot bruc v univerzitetni ekipi pod vodstvom Deana Smitha je bil imenovan za novinca leta v atlantski konferenci s povpre\xc4\x8djem 13,4 to\xc4\x8dke na tekmo in 53,4\xc2\xa0% dose\xc5\xbeenih ko\xc5\xa1ev. Leta 1982 je na finalni tekmi univerzitetne lige NCAA dosegel odlo\xc4\x8dilni ko\xc5\xa1 proti ekipi Georgetown Hoyas, ki jo je vodil Patrick Ewing, kasnej\xc5\xa1i tekmec v ligi NBA. Jordan je ta ko\xc5\xa1 kasneje opisal kot veliko prelomnico v svoji ko\xc5\xa1arkarski karieri. V treh sezonah pri ekipi Severne Karoline je dosegel 17,7 to\xc4\x8dke na tekmo s 54,0\xc2\xa0% dose\xc5\xbeenih ko\xc5\xa1ev in 5,0 skoka na tekmo. Soglasno je bil izbran v idealno prvo postavo lige, v letih 1983 in 1984. Po osvojitvi nagrad za najbolj\xc5\xa1ega (Naismith College Player of the Year) in najbolj izstopajo\xc4\x8dega (John R. Wooden Award) ko\xc5\xa1arkarja lige, je Jordan eno leto pred zaklju\xc4\x8dkom \xc5\xa1tudija zapustil univerzo in se prijavil na nabor lige NBA 1984. Chicago Bullsi so ga izbrali v tretjem krogu, po Hakeemu Olajuwonu (Houston Rockets) in Samu Bowieju (Portland Trail Blazers). Jordan se je leta 1986 vrnil na univerzo in diplomiral.\n_START_SECTION_\nProfesionalna kariera\n_START_PARAGRAPH_\nV svoji prvi sezoni 1984/85 v ligi NBA je Jordan dosegel povpre\xc4\x8dje 28,2 to\xc4\x8dke na tekmo z 51,5% dose\xc5\xbeenih ko\xc5\xa1ev. Hitro je postal ljubljenec ob\xc4\x8dinstva tudi v ostalih dvoranah, in je bil predstavljen na naslovnici znamenite revije Sports Illustrated z napisom \xc2\xbbZvezda je rojena\xc2\xab\xc2\xa0le mesec dni po za\xc4\x8detku svoje profesionalne kariere. Jordan je bil v svoji prvi sezoni na podlagi glasov navija\xc4\x8dev tudi izbran v za\xc4\x8detno postavo Tekme vseh zvezd. Pred tekmo se je izkazalo, da so  nekateri veterani lige, ki jih je vodil Isiah Thomas, nezadovoljni nad pozornostjo, ki jo je bil dele\xc5\xbeen Jordan. To je vodilo v dogovor, da mu soigralci med tekmo niso podajali \xc5\xbeoge. Jordana vse skupaj ni pretirano prizadelo, saj je uspe\xc5\xa1no nadaljeval sezono in bil izbran za najbolj\xc5\xa1ega novinca sezone. Bullsi so redni del sezone kon\xc4\x8dali z 38-imi zmagami in 44-imi porazi, v kon\xc4\x8dnici pa so v prvem krogu izgubili proti Milwaukee Bucksom v \xc5\xa1tirih tekmah._NEWLINE_Drugo sezono, 1985/86, je skraj\xc5\xa1al zlom stopala, zaradi katerega je Jordan izpustil 64 tekem. Kljub temu ter 30-im zmagam in 52-im porazom, so se Bullsi uvrstili v kon\xc4\x8dnico. Jordan, ki je do za\xc4\x8detka kon\xc4\x8dnice pozdravil po\xc5\xa1kodbo, je v tekmah kon\xc4\x8dnice zablestel. Proti Boston Celticsom, ki veljajo za enega najbolj\xc5\xa1ih klubov v zgodovini lige NBA, je v drugi tekmi dosegel rekordnih 63 to\xc4\x8dk. Kljub temu pa so Celticsi napredovali brez poraza._NEWLINE_Jordan je bil za za\xc4\x8detek sezone 1986/87 popolnoma pripravljen, dosegel pa je enega najbolj\xc5\xa1ih strelskih izkupi\xc4\x8dkov v zgodovini lige NBA. Postal je prvi ko\xc5\xa1arkar ob Wiltu Chamberlainu, ki je dosegel 3.000 to\xc4\x8dk v sezoni, z najbolj\xc5\xa1im povpre\xc4\x8djem 37,1 to\xc4\x8dke na tekmo v ligi in 48,2 dose\xc5\xbeenih ko\xc5\xa1ev. Ob tem pa se je izkazal tudi v obrambnih nalogah, saj je postal prvi ko\xc5\xa1arkar v zgodovini lige NBA, ki je dosegel 200 ukradenih \xc5\xbeog in 100 blokad v sezoni. Kljub temu pa je bil za najkoristnej\xc5\xa1ega ko\xc5\xa1arkarja liga izbran Magic Johnson. Bullsi so osvojili 40 zmag in se tretji\xc4\x8d zapored uvrstili v kon\xc4\x8dnico, kjer pa so jih ponovno brez poraza izlo\xc4\x8dili Celticsi.\n_START_SECTION_\nRivalstvo s Pistonsi\n_START_PARAGRAPH_\nJordan je bil tudi v sezoni 1987/88 najbolj\xc5\xa1i strelec lige s povpre\xc4\x8djem 35,0 to\xc4\x8dke na tekmo in 53,5\xc2\xa0% dose\xc5\xbeenih ko\xc5\xa1ev, kar mu je prineslo njegovo prvo nagrado za najkoristnej\xc5\xa1ega ko\xc5\xa1arkarja lige. Ob tem je bil izbran tudi na najbolj\xc5\xa1ega obrambnega ko\xc5\xa1arkarja lige z 1,6 blokade in 3,16 ukradenih \xc5\xbeog na tekmo, slednje je bil najbolj\xc5\xa1i dose\xc5\xbeek v ligi. Bullsi so sezono kon\xc4\x8dali s 50-imi zmagami in 32-imi porazi ter prvi\xc4\x8d v Jordanovi karieri zmagali v prvem krogu kon\xc4\x8dnice, kjer so v petih tekmah izlo\xc4\x8dili Cleveland Cavalierse. Toda v drugem krogu so naleteli na izku\xc5\xa1ene Detroit Pistonse, ki so pod vodstvom Isiaha Thomasa in skupine igralcev, znane kot Bad Boys, zmagali v petih tekmah._NEWLINE_Tudi v sezoni 1988/89 je bil Jordan najbolj\xc5\xa1i strelec lige s povpre\xc4\x8djem 32,5 to\xc4\x8dke na tekmo in 53,9% dose\xc5\xbeenih ko\xc5\xa1ev, ob tem pa je dosegel \xc5\xa1e po osem skokov in podaj na tekmo. Bullsi so sezono zaklju\xc4\x8dili s 47-imi zmagami in 35-imi porazi ter se z zmago nad Cleveland Cavaliersi in New York Knicksi uvrstili v konferen\xc4\x8dni finale. V seriji proti Cavaliersov je Jordan dosegel enega vrhuncev kariere z dosego odlo\xc4\x8dilnega ko\xc5\xa1a v zadnjih sekundah pete tekme serije prek Craiga Ehla. Toda ponovno so Pistonsi izlo\xc4\x8dili Bullse v \xc5\xa1estih tekmah, s posebno strategijo branjenja proti Jordanu, ki sta ga ob prejetju \xc5\xbeoge pokrila dva ali celo trije ko\xc5\xa1arkarji._NEWLINE_Bullsi so v sezoni 1989/90 vstopili kot ekipa v vzponu, z zvezdnikom Jordanom, mladimi ko\xc5\xa1arkarskimi upi, kot sta bila Scottie Pippen in Horace Grant, ter novim trenerjem Philom Jacksonom. Jordan je bil s povpre\xc4\x8djem 33,6 to\xc4\x8dke na tekmo in 52,6\xc2\xa0% dose\xc5\xbeenih ko\xc5\xa1ev vodilni strelec lige, ob tem pa je dosegel \xc5\xa1e 6,9 skoka in 6,3 podaje na tekmo, s \xc4\x8dimer je Bullse popeljal do 55-ih zmag ob 27-ih porazih v rednem delu sezone. Na poti do finala vzhodne konference so izlo\xc4\x8dili Buckse in Philadelphia 76erse, nato pa so jih \xc5\xa1e tretji\xc4\x8d zapored izlo\xc4\x8dili Pistonsi, tokrat v sedmih tekmah.\n_START_SECTION_\nPrvi troj\xc4\x8dek\n_START_PARAGRAPH_\nV sezoni 1990/91 je Jordan drugi\xc4\x8d osvojil nagrado za najkoristnej\xc5\xa1ega ko\xc5\xa1arkarja lige, s statistiko 31,5 to\xc4\x8dke na tekmo in 53,9\xc2\xa0% dose\xc5\xbeenih ko\xc5\xa1ev ter 6,0 skoka in 5,5 podaje na tekmo. Bullsi so prvi\xc4\x8d po \xc5\xa1estnajstih letih osvojili prvo mesto v svoji diviziji in postavili rekord fran\xc5\xa1ize z 61-imi zmagami v rednem delu sezone. S pomo\xc4\x8djo Scottieja Pippena, ki se je razvijal v novo zvezdo lige NBA, so Bullsi dvignili svoj nivo igre. Izlo\xc4\x8dili so New York Knickse in Philadelphia 76erse ter se v finalu vzhodne konference ponovno pomerili s Pistonsi. V nasprotju s predhodnimi tremi sezonami, so jih tokrat presenetljivo izlo\xc4\x8dili brez izgubljene tekme. V neobi\xc4\x8dajnem zaklju\xc4\x8dku odlo\xc4\x8dilne tekme serije je Isiah Thomas povedel svojo ekipo z igri\xc5\xa1\xc4\x8da pribli\xc5\xbeno minuto pred koncem tekme. Ve\xc4\x8dina ko\xc5\xa1arkarjev Pistonsov je od\xc5\xa1la neposredno v sla\xc4\x8dilnico, brez obi\xc4\x8dajnega rokovanja z nasprotniki po koncu tekme._NEWLINE_Bullsi so v kon\xc4\x8dnici dosegli petnajst zmag in le dva poraza ter se prvi\xc4\x8d v zgodovini fran\xc5\xa1ize uvrstili v finale, kjer so v petih tekmah premagali Los Angeles Lakerse. Eden najbolj znanih trenutkov finalne serije se je zgodil na drugi tekmi, ko se je Jordan izognil morebitni blokadi Sama Perkinsa tako, da je med letom po zraku prestavil \xc5\xbeogo z desne v levo roko in zadel. V svoji prvi finalni seriji je Jordan dosegel 31,2 to\xc4\x8dke na tekmo in 56,0\xc2\xa0% dose\xc5\xbeenih ko\xc5\xa1ev ter 11,4 podaje, 6,6 skoka, 2,8 ukradene \xc5\xbeoge in 1,4 blokade na tekmo. Za svoje uspehe je osvojil svojo prvo nagrado za najkoristnej\xc5\xa1ega igralca finala lige NBA._NEWLINE_Bullsi so na krilih Jordana nadaljevali s prevlado tudi v sezoni 1991/92, ko so v rednem delu dosegli 65 zmag in le 15 porazov, s \xc4\x8dimer so \xc5\xa1e izbolj\xc5\xa1ali rekord fran\xc5\xa1ize iz prej\xc5\xa1njega leta. Jordan je osvojil svojo drugo zaporedno nagrado za najkoristnej\xc5\xa1ega ko\xc5\xa1arkarja lige, s statistiko 30,1 to\xc4\x8dke na tekmo in 52,0 ter 6,4 skoka in 6,1 podaje na tekmo. Po zmagi v naporni seriji proti New York Knicksom v drugem krogu kon\xc4\x8dnice v sedmih tekmah in izlo\xc4\x8ditvi Cleveland Cavaliersov v konferen\xc4\x8dnem finalu v \xc5\xa1estih tekmah, so se v finalu pomerili s Portland Trail Blazersi in njihovim zvezdnikom Clydom Drexlerjem. Mediji, ki so posku\xc5\xa1ali ustvariti podobno rivalstvo, kot je bilo med Magicom Johnsonom in Larryjem Birdom, so pred finalno serijo iskali podobnosti med Jordanom in Drexlerjem. V prvi tekmi finala je Jordan dosegel rekordnih 35 to\xc4\x8dk v prvem pol\xc4\x8dasu, tudi rekordnih \xc5\xa1est trojk. Po dose\xc5\xbeeni \xc5\xa1esti trojki je zapustil igri\xc5\xa1\xc4\x8de ob odkimavanju. Marv Albert, ki je prena\xc5\xa1al tekmo, je kasneje povedal, da je izgledalo, kot bi si Jordan ob tem mislil: \xc2\xbbNe morem verjeti, kaj vse mi uspeva.\xc2\xab Bullsi so na prvi tekmi zmagali in dobili serijo v \xc5\xa1estih tekmah. Jordan je bil drugi\xc4\x8d zapored imenovan za najkoristnej\xc5\xa1ega igralca finala in kon\xc4\x8dal serijo s 35,8 to\xc4\x8dke, 4,8 skoka in 6,5 podaje na tekmo ter 53\xc2\xa0% zadetih ko\xc5\xa1ev._NEWLINE_V sezoni 1992/93 se je, kljub povpre\xc4\x8dju 32,6 ko\xc5\xa1ev, 6,7 skokov in 5,5 podaj na tekmo, Jordanova serija zaporednih nagrad za najkoristnej\xc5\xa1ega ko\xc5\xa1arkarja lige kon\xc4\x8dala, saj je nagrado osvojil njegov prijatelj Charles Barkley. Jordan in Bullsi so se v finalu sre\xc4\x8dali prav z Barkleyjem in Phoenix Sunsom. Bullsi so osvojili \xc5\xa1e svoj tretji zaporedni naslov prvaka z zmagovitim ko\xc5\xa1em Johna Paxsona in blokado Horaca Granta v zadnji sekundi tekme, toda Jordan je bil ponovno najbolj\xc5\xa1i ko\xc5\xa1arkar svojega kluba. Dosegel je povpre\xc4\x8dno 41,0 to\xc4\x8dke na tekmo v finalni seriji \xc5\xa1estih tekem in postal prvi ko\xc5\xa1arkar v ligi NBA s tremi zaporednimi nagradami za najkoristnej\xc5\xa1ega igralca finala. V vsaki tekmi je presegel 30 to\xc4\x8dk, v \xc5\xa1tirih zapored pa celo 40 to\xc4\x8dk. S tretjo zmago v finalu je Jordan v le sedmih letih v ligi NBA sedemkrat osvojil nagrado za najbolj\xc5\xa1ega strelca lige in tri naslove, toda pojavljali so se znaki, da je postajal naveli\xc4\x8dan zvezdni\xc5\xa1kega \xc5\xbeivljenja in neuspehov v zasebnem \xc5\xbeivljenju.\n_START_SECTION_\nIgre na sre\xc4\x8do\n_START_PARAGRAPH_\nMed kon\xc4\x8dnico leta 1993 je izbruhnil \xc5\xa1kandal, ko je bil Jordan pred tekmo z New York Knicksi v Atlantic Cityju opa\xc5\xbeen pri igranju na sre\xc4\x8do. Istega leta je priznal, da je pri igrah na sre\xc4\x8do izgubil 57.000 $, avtor Richard Esquinas pa je napisal knjigo, v kateri trdi, da je pri igranju golfa proti Jordanu zaslu\xc5\xbeil 1,25 milijona $. Leta 2005 je Jordan govoril z Edom Bradleyjem v poro\xc4\x8dilih 60 Minutes mre\xc5\xbee CBS o igrah na sre\xc4\x8do in priznal, da je naredil nekaj nepremi\xc5\xa1ljenih odlo\xc4\x8ditev z besedami: \xc2\xbbDa, pristal sem v polo\xc5\xbeajih, ko se nisem odlo\xc4\x8dil oditi in sem pretiraval. Je to motnja? Odvisno od perspektive. \xc4\x8ce si pripravljen ogroziti svoje pre\xc5\xbeivetje in dru\xc5\xbeino, potem je.\xc2\xab Na vpra\xc5\xa1anje Bradleya, \xc4\x8de je pri igrah na sre\xc4\x8do kdaj pri\xc5\xa1el do polo\xc5\xbeaja, ko ogro\xc5\xbea svoje pre\xc5\xbeivetje ali dru\xc5\xbeino, je Jordan odgovoril: \xc2\xbbNe.\xc2\xab\n_START_SECTION_\nPrva upokojitev in baseball\n_START_PARAGRAPH_\n6. oktobra 1993 je Jordan oznanil svojo upokojitev zaradi izgube \xc5\xbeelje po igranju. Kasneje je dodal, da je k odlo\xc4\x8ditvi botroval tudi umor njegovega o\xc4\x8deta sredi leta. Jamesa R. Jordana starej\xc5\xa1ega sta 23. julija 1993 umorila dva najstnika, Daniel Green in Larry Martin Demery, v avtocestni okrep\xc4\x8devalnici v Lumbertonu, Severna Karolina. Izsledili so ju s pomo\xc4\x8djo klicev na mobilni telefon Jamesa Jordana, nato sta bila zajeta in obsojena na dosmrtno je\xc4\x8do. Jordan in njegov o\xc4\x8de sta si bila blizu. Leta 1996 je v Chichagu ustanovil Boys & Girls Clubs of America in ga posvetil o\xc4\x8detu._NEWLINE_Leta 1998 je v svoji avtobiografiji For the Love of the Game Jordan zapisal, da je bil razmi\xc5\xa1ljal o upokojitvi \xc5\xbee poleti leta 1992. Dodatna iz\xc4\x8drpanost po nastopu v Dream Teamu na Olimpijskih igrah 1992 je \xc5\xa1e utrdila njegove ob\xc4\x8dutke o igri in vse ve\xc4\x8dji zvezdni\xc5\xa1ki status. Jordanova napoved je presunila ligo NBA in se pojavila na naslovnicah \xc4\x8dasopisov po vsem svetu._NEWLINE_Jordan je nadalje presenetil \xc5\xa1portni svet s podpisom pogodbe z MLB klubom Chicago White Sox. Udele\xc5\xbeil se je spomladanskih treningov in bil uvr\xc5\xa1\xc4\x8den v ekipo 31. marca 1994. Pojasnil je, da je s to odlo\xc4\x8ditvijo sledil sanjam pokojnega o\xc4\x8deta, ki si ga je vedno predstavljal kot igralca baseballa v ligi MLB. White Soxi so imeli istega lastnika kot Bullsi, Jerryja Reinsdorfa, ki se je dr\xc5\xbeal ko\xc5\xa1arkarske pogodbe tudi v letih, ko je Jordan igral baseball. Leta 1994 je Jordan igral za Birmingham Barons, podru\xc5\xbeni\xc4\x8dno ekipo White Soxov, s statistiko 20,2\xc2\xa0% odboja, tremi home runi, 51-imi runs batted in, 30-imi ukradenimi bazami in 11-imi napakami. Nastopil je tudi za Scottsdale Scorpionse v Arizona Fall League, kjer je bil s 25,2\xc2\xa0% odboja med najbolj\xc5\xa1imi v ligi. 1. novembra 1994 so Bullsi upokojili njegov dres s \xc5\xa1tevilko 23 v slovesnosti, med katero so tudi odkrili njegov kip, znan kot The Spirit, pred dvorano United Center.\n_START_SECTION_\nVrnitev v ligo NBA\n_START_PARAGRAPH_\nV sezoni 1993/94 so Bullsi brez Jordana dosegli 55 zmag in 27 porazov v rednem delu sezone, v drugem delu kon\xc4\x8dnice pa so jih izlo\xc4\x8dili New York Knicksi. V sezoni 1994/95 je \xc5\xa1lo Bullsom \xc5\xa1e slab\xc5\xa1e, saj so se morali v srednjem delu sezone boriti za nastop v kon\xc4\x8dnici. Vrnitev Jordana je dvignila ekipo._NEWLINE_18. marca 1995 je Jordan napovedal vrnitev v ligo NBA s kratkim sporo\xc4\x8dilom za javnost: \xc2\xbbVrnil sem se.\xc2\xab Naslednjega dne je moral nositi dres s \xc5\xa1tevilko 45, ki ga je bil nosil \xc5\xbee pri Baronsih, saj je bila njegova \xc5\xa1tevilka 23 upokojena. Na svoji prvi tekmi po vrnitvi proti Indiana Pacersom je dosegel 19 to\xc4\x8dk. Tekma je bila najbolj gledana tekma lige NBA od leta 1975._NEWLINE_Kljub premoru leta in pol, je Jordan po vrnitvi igral dobro, v svoji \xc4\x8detrti tekmi sezone proti Atlanta Hawksom je dosegel odlo\xc4\x8dilni ko\xc5\xa1 iz skoka. V naslednji tekmi proti Knicksom v dvorani Madison Square Garden je 28. marca 1995 dosegel 55 to\xc4\x8dk. Ohrabreni zaradi Jordanove vrnitve so se Bullsi s serijo trinajstih zmag in \xc5\xa1tirih porazov uvrstili v kon\xc4\x8dnico, kjer so napredovali do polfinala vzhodne konference proti Orlando Magicom. Ob koncu prve tekme je Nick Anderson ukradel Jordanu \xc5\xbeogo in zadel odlo\xc4\x8dilni ko\xc5\xa1, po tekmi pa povedal: \xc2\xbbJordan ni izgledal kot stari Michael Jordan.\xc2\xab Po tem je Jordan dobil dres s svojo \xc5\xa1tevilko 23, v seriji je dosegel povpre\xc4\x8dno 31 to\xc4\x8dk na tekmo, vseeno pa je Orlando zmagal v \xc5\xa1estih tekmah.\n_START_SECTION_\nDrugi troj\xc4\x8dek\n_START_PARAGRAPH_\nDodatno motiviran po porazu v kon\xc4\x8dnici, se je Jordan posebej skrbno posvetil treningu za sezono 1995/96. Okrepljeni s specialistom za skoke Dennisom Rodmanom, so Bullsi prevladovali v ligi, ki so jo pri\xc4\x8deli z 41-imi zmagami in le tremi porazi, sezono pa so kon\xc4\x8dani z rekordnimi 72-imi zmagami in le desetimi porazi Jordan je bil prvi strelec lige s povpre\xc4\x8djem 30,4 to\xc4\x8dke na tekmo, in osvojil nagrado za najkoristnej\xc5\xa1ega ko\xc5\xa1arkarja rednega dela liga. V kon\xc4\x8dnici so v \xc5\xa1tirih serijah Bullsi izgubili le tri tekme, v finalu pa so premagali Seattle SuperSonicse. Jordan je bil rekordno \xc4\x8detrti\xc4\x8d izbran za najkoristnej\xc5\xa1ega ko\xc5\xa1arkarja finalne serije, s \xc4\x8dimer je izbolj\xc5\xa1al rekord Magica Johnsona. Dosegel je tudi \xc5\xa1ele drugi \xc5\xa1opek vseh treh nagrad za najkoristnej\xc5\xa1ega ko\xc5\xa1arkarja rednega dela, kon\xc4\x8dnice in finalne serije, kar je pred tem uspelo le Willisu Reedu v sezoni 1969/70. Ker je bil to za Jordana prvi naslov po o\xc4\x8detovem umoru in ker je bil dose\xc5\xbeen prav na o\xc4\x8detovski dan, je Jordan nanj reagiral \xc5\xa1e posebej \xc4\x8dustveno._NEWLINE_V sezoni 1996/97 so Bulls dosegli 69 zmag in 11 porazov, toda v zadnjih dveh tekmah so izgubili in niso dosegli \xc5\xa1e druge zaporedne sezone z vsaj 70-imi zmagami. Tudi v boju za najkoristnej\xc5\xa1ega ko\xc5\xa1arkarja leta je Jordana premagal Karl Malone. Bullsi so se ponovno uvrstili v finale, kjer so se sre\xc4\x8dali prav z Malonom in Utah Jazzi. V tej finalni seriji sta se pripetila dva najznamenitej\xc5\xa1a dogodka v Jordanovi karieri. Prvo tekmo serije je odlo\xc4\x8dil s ko\xc5\xa1em iz skoka tik pred sireno, v peti tekmi pa je ob stanju v zmagah 2:2 Jordan igral kljub vro\xc4\x8dini in dehidraciji zaradi virusnega gastroenteritisa. V tekmi, ki so jo mediji poimenovali Flu Game, je Jordan dosegel 38 to\xc4\x8dk, tudi odlo\xc4\x8dilno trojko 25 sekund pred koncem. Bullsi so z 90:88 v \xc5\xa1esti tekmi serije osvojili naslov. \xc5\xa0e peti\xc4\x8d v petih finalih je Jordan osvojil nagrado za najkoristnej\xc5\xa1ega ko\xc5\xa1arkarja finalne serije. Leta 1997 je na Tekmi vseh zvezd dosegel prvi trojni dvoj\xc4\x8dek v zgodovini, kljub temu pa ni bil izbran za najkoristnej\xc5\xa1ega ko\xc5\xa1arkarja tekme._NEWLINE_Jordan in Bullsi so v sezoni 1997/98 dosegli 62 zmag in 20 porazov v rednem delu sezone. Jordan je bil prvi strelec lige s povpre\xc4\x8djem 28,7 to\xc4\x8dke na tekmo, s \xc4\x8dimer je osvojil nagrade za najkoristnej\xc5\xa1ega ko\xc5\xa1arkarja lige, idealno postavo lige, najbolj\xc5\xa1o obrambno postavo lige in najkoristnej\xc5\xa1ega ko\xc5\xa1arkarja Tekme vseh zvezd. Bullsi so tretji\xc4\x8d zapored osvojili vzhodno konferenco, tudi v te\xc5\xbeki seriji sedmih tekem proti Indiana Pacersom z Reggiejem Millerjem. To je bila za Jordana prva serija po letu 1992, ki je bila odlo\xc4\x8dena po sedmi tekmi. Po napredovanju so se Bullsi ponovno pomerili z Jazzi._NEWLINE_Bullsi so se 14. junija 1998 ob vodstvu s 3:2 v seriji vrnili v Utah na \xc5\xa1esto tekmo. Na njej je Jordan izpeljal serijo potez, ki velja za najbolj\xc5\xa1o v zgodovini finalnih serij lige NBA. Ob zaostanku s 83:86 41,9 sekunde pred koncem je Phil Jackson zahteval minuto odmora. Ob nadaljevanju igre je Jordan dobil podajo pod svojim ko\xc5\xa1em, potegnil na drugo stran in dosegel ko\xc5\xa1 s polaganjem prek ve\xc4\x8d obrambnih ko\xc5\xa1arkarjev Jazzov. V naslednjem napadu so Jazzi podali Karlu Malonu, ki ga je oviral Rodman. Ob tem je Jordan ukradel \xc5\xbeogo Malonu in jo po\xc4\x8dasi prenesel v napad, kjer ga je pokrival Bryon Russell. Deset sekund do konca tekme je Jordan za\xc4\x8del preigravati v desno, nato v levo, ko je morda rahlo odrinil Russella, in zadel svoj zna\xc4\x8dilni ko\xc5\xa1 iz polrazdalje. John Stockton je na drugi strani zgre\xc5\xa1il trojko v zadnjih sekundah tekme in Jordan je z Bullsi osvojil \xc5\xa1e \xc5\xa1esti naslov prvaka, drugi\xc4\x8d tretji zaporedni. Ponovno je bil Jordan izbran za najkoristnej\xc5\xa1ega ko\xc5\xa1arkarja finalne serije, s povpre\xc4\x8dno 33,5 to\xc4\x8dke na tekmo, v odlo\xc4\x8dilno tekmi celo 45 to\xc4\x8dkami. Jordanovih \xc5\xa1est nagrad za najkoristnej\xc5\xa1ega ko\xc5\xa1arkarja finalne serije je rekord, drugo mesto si delijo Shaquille O'Neal, Magic Johnson in Tim Duncan s po tremi. Finalna serija 1998 je bila najbolj gledana v zgodovini, \xc5\xa1esta tekma pa je najbolj gledana NBA tekma v zgodovini.\n_START_SECTION_\nDruga upokojitev\n_START_PARAGRAPH_\nZ iztekom pogodbe s Philom Jacksonom, \xc5\xbeeljnima odhodoma Scottieja Pippena in Dennisa Rodmana ter pri\xc4\x8dakovano stavko ko\xc5\xa1arkarjev v ligi NBA, je Jordan drugi\xc4\x8d napovedal svojo upokojitev 13. januarja 1999. 19. januarja 2000 se je Jordan vrnil v ligo NBA v vlogi delnega lastnika in vodje ko\xc5\xa1arkarskega oddelka Washington Wizardsov. Jordanove naloge so bile obse\xc5\xbene. Nadzoroval je vse aspekte ko\xc5\xa1arkarskega oddelka Wizardsov, imel pa je tudi zadnjo besedo pri kadrovanju. Odzivi na njegovo novo vlogo so bili me\xc5\xa1ani. Ekipo je uspel re\xc5\xa1iti nekaterih najdra\xc5\xbejih ko\xc5\xa1arkarjev, tudi pri navija\xc4\x8dih nepriljubljenih Juwana Howarda in Roda Stricklanda, toda prvi izbor na naboru lige NBA 2001 je porabil za srednje\xc5\xa1olca Kwameja Browna, ki ni upravi\xc4\x8dil pri\xc4\x8dakovanj in je bil po \xc5\xa1tirih sezonah prodan._NEWLINE_Kljub zagotovilom januarja 1999, da 99,9\xc2\xa0% ne bo nikoli ve\xc4\x8d odigral NBA tekme, je poleti 2001 Jordan izkazal \xc5\xbeeljo za ponovno vrnitev, tokrat k drugem klubu. Ohrabren z uspe\xc5\xa1no vrnitvijo prijatelja Maria Lemieuxa v ligo NHL preteklo zimo, je Jordan ve\xc4\x8dji del poletja 2001 pre\xc5\xbeivel ob treningu, priredil je tudi ve\xc4\x8d kampov za povabljene NBA igralce v Chicagu. Ob tem pa je najel tudi nekdanjega trenerja Bullsov, Douga Collinsa, kot trenerja Washingtonov za prihajajo\xc4\x8do sezono, kar so mnogi videli kot napoved njegove vrnitve.\n_START_SECTION_\nWashington Wizards\n_START_PARAGRAPH_\n25. septembra 2001 je Jordan najavil svojo vrnitev v ligo NBA z Wizardsi, svojo pla\xc4\x8do pa je namenil \xc5\xbertvam teroristi\xc4\x8dnih napadov 11. septembra 2001. V sezoni 2001/02, ko so ga pestile \xc5\xa1tevilne po\xc5\xa1kodbe, je bil najbolj\xc5\xa1i v svoji ekipi s povpre\xc4\x8djem 22,9 to\xc4\x8dke, 5,1 podaje in 1,42 ukradene \xc5\xbeoge na tekmo. Toda po \xc5\xa1estdesetih tekmah je bilo sezone zanj konec po po\xc5\xa1kodbi desnega kolena, kar je najmanj tekem v njegovi 17-letni karieri v ligi NBA._NEWLINE_Z nastopom na svoji \xc5\xa1tirinajsti in zadnji Tekmi vseh zvezd lige NBA leta 2003 je presegel rekord Kareema Abdula-Jabbara kot najbolj\xc5\xa1ega strelca Tekme vseh zvezd. V sezoni 2002/03 je Jordan kot edini ko\xc5\xa1arkar Washingtona odigral vseh 82 tekem rednega dela sezone, od tega jih je za\xc4\x8del 67 v prvi postavi. Dosegel je 20,0 to\xc4\x8dke, 6,1 skoka, 3,8 podaje in 1,5 ukradene \xc5\xbeoge na tekmo. Imel je 45\xc2\xa0% met iz igre in 82\xc2\xa0% pri prostih metih. Kljub starosti \xc5\xa1tiridesetih let je na 42-ih tekmah dosegel vsaj po 20 to\xc4\x8dk, na devetih vsaj po 30, na treh pa po 40 ali ve\xc4\x8d. 21. februarja 2003 je postal prvi 40-letni ko\xc5\xa1arkar, ki je dosegel 43 to\xc4\x8dk na tekmi lige NBA. V \xc4\x8dasu njegovega igranja za Wizards so bile vse doma\xc4\x8de tekme kluba v dvorani MCI Center razprodane, Wizardsi pa so bili klub z drugim najve\xc4\x8djim \xc5\xa1tevilom gledalcev, s povpre\xc4\x8djem 20.172 gledalcev na doma\xc4\x8dih tekmah in 19.311 na gostovanjih. Vseeno pa se v nobeni izmed sezon klubu ni uspelo uvrstiti v kon\xc4\x8dnico, sam Jordan pa je bil pogosto nezadovoljen z igro soigralcev. V ve\xc4\x8d primerih je odprto kritiziral svoje soigralce v medijih, predvsem njihovo zbranost in zagnanost, \xc5\xa1e posebej svoj izbor na naboru, Kwama Browna._NEWLINE_S spoznanjem, da je 2002/03 Jordanova zadnja sezona, je bil dele\xc5\xbeen \xc5\xa1tevilnih poklonov v ligi NBA. V svoji zadnji tekmi v nekdanji doma\xc4\x8di dvorani, United Center v Chicagu, je bil dele\xc5\xbeen \xc5\xa1tiriminutnih stoje\xc4\x8dih ovacij. 11. aprila 2003 so v klubu Miami Heat upokojili njegov dres s \xc5\xa1tevilko 23, \xc4\x8deprav Jordan ni bil nikoli igral pri njih. Na Tekmi vseh zvezd 2003 sta mu Tracy McGrady in Allen Iverson ponudila mesto v za\xc4\x8detni postavi, toda oba je zavrnil; na koncu pa je sprejel ponudbo Vinca Carterja, ki se je za to odlo\xc4\x8dil zaradi velikega pritiska gledalcev._NEWLINE_Jordana zadnja tekma v ligi NBA je potekala 16. aprila 2003 v Philadelphii. Po dose\xc5\xbeenih trinajstih to\xc4\x8dkah je \xc5\xa1el Jordan na klop dobre \xc5\xa1tiri minute pred koncem tretje \xc4\x8detrtine, ko so Philadelphia 76ersi vodili s 76:75. Kmalu po za\xc4\x8detku zadnje \xc4\x8detrtine so gledalci za\xc4\x8deli skandirati \xc2\xbb\xc5\xbdelimo Mika!\xc2\xab. Trener Doug Collins se je dve minuti in pol pred koncem tekme odlo\xc4\x8dil poslati Jordana namesto Larryja Hughesa. Pribli\xc5\xbeno minuto za tem ga je trener zamenjal, Jordan pa je bil ob tem dele\xc5\xbeen triminutnih ovacij s strani soigralcev, nasprotne ekipe, sodnikov in 21.257-ih gledalcev v dvorani.\n_START_SECTION_\nPo dokon\xc4\x8dni upokojitvi\n_START_PARAGRAPH_\nPo svoji tretji in dokon\xc4\x8dni upokojitvi se je Jordan nameraval vrniti na polo\xc5\xbeaj pri Wizardsih. Toda njegova prehodna dejanja kot vodja kluba so prinesla me\xc5\xa1ane rezultate, vklju\xc4\x8dno z menjavo Richarda Hamiltona za Jerryja Stackhousa, \xc4\x8deprav takrat uradno ni bil ve\xc4\x8d na polo\xc5\xbeaju. 7. maja 2003 je lastnik Wizardsov Abe Pollin odpustil Jordana kot predsednika ko\xc5\xa1arkarskega oddelka kluba. Jordan je kasneje povedal, da se je po\xc4\x8dutil izdanega ter da \xc4\x8de bi vedel, da bo odpu\xc5\xa1\xc4\x8den po upokojitvi, ne bi nikoli zaigral za Wizardse._NEWLINE_Jordan je v naslednjih letih ostajal v formi, igral golf na dobrodelnih turnirjih zvezdnikov, pre\xc5\xbeivljal \xc4\x8das z dru\xc5\xbeino v Chicagu in promoviral linijo obla\xc4\x8dil znamke Jordan Brand. Od leta 2004 je Jordan lastnik mo\xc5\xa1tva Michael Jordan Motorsports, ki z dvema Suzukijema nastopa na dirkah tipa Superbike pod okriljem AMA. Jordan je leta 2006 s tedanjo \xc5\xbeeno Juanito podaril 5 milijonov $ Srednji \xc5\xa1oli Hales Franciscan, Jordan Brand pa je doniral organizaciji Habitat for Humanity in louisianski veji Boys & Girls Clubs of America. 15. junija 2006 je kupil manj\xc5\xa1inski dele\xc5\xbe v NBA klubu Charlotte Bobcats, s \xc4\x8dimer je postal drugi najve\xc4\x8dji delni\xc4\x8dar kluba, za ve\xc4\x8dinskim lastnikom Robertom L. Johnsonom. Posel je vklju\xc4\x8deval tudi njegovo imenovanje na mesto direktorja ko\xc5\xa1arkarskega oddelka s polnim nadzorom nad ko\xc5\xa1arkarskih delom kluba. Kljub predhodnim uspehom na tem podro\xc4\x8dju, je \xc5\xbeelel biti Jordan izvzet iz ogla\xc5\xa1evalskih kampanj Charlotta. Februarja 2010 so mediji poro\xc4\x8dali, da si Jordan \xc5\xbeeli ve\xc4\x8dinski dele\xc5\xbe v Bobcatsih. Tekom februarja je postalo javno znano, da se za ve\xc4\x8dinski dele\xc5\xbe bojujeta Jordan in George Postolos, nekdanji predsednik Houston Rocketsov. 27. februarja so Bobcatsi oznanili, da je Johnson dosegel dogovor z Jordanom in njegovo skupino MJ Basketball Holdings, za odkup kluba po odobritvi prevzema s strani lige NBA. 17. marca so vodilni v ligi soglasno odobrili Jordanov nakup, s \xc4\x8dimer je postal prvi nekdanji ko\xc5\xa1arkar lige NBA, ki je lastnik fran\xc5\xa1ize.\n_START_SECTION_\nSlog igre\n_START_PARAGRAPH_\nJordan je igral na polo\xc5\xbeaju branilca, predvsem ob igranju za Washington Wizardse pa na polo\xc5\xbeaju krila. Znan je bil po dobrih potezah pod pritiskom. Odlo\xc4\x8dil je veliko \xc5\xa1tevilo tekem v zadnjih sekundah, dobro pa je igral tudi ob ote\xc5\xbeevalnih okoli\xc5\xa1\xc4\x8dinah, na primer z vro\xc4\x8dino. Njegova tekmovalnost je bila vidna tudi v zna\xc4\x8dilnem trash-talku in splo\xc5\xa1no znani delovni zagnanosti._NEWLINE_Jordan je bil raznovrsten pri igri v napadu. Bil je sposoben agresivnih prodorov pod ko\xc5\xa1, kot tudi izsiljevanja osebnih napak nasprotnika, saj je v ligi NBA metal 8.772 prostih metov, kar je deveto najvi\xc5\xa1je \xc5\xa1tevilo v zgodovini lige. V nadaljevanju kariere je Jordan razvil svojo sposobnost preigravanja in svoj zna\xc4\x8dilni met s skokom nazaj, s \xc4\x8dimer se je izognil morebitni blokadi nasprotnega igralca. Hubie Brown je navedel, da ga je \xc5\xbee to naredilo neustavljivega. Kljub kritikam v medijih zaradi sebi\xc4\x8dne igre v za\xc4\x8detku kariere, je imel Jordan povpre\xc4\x8dno 5,3 podaje na tekmo, pokazal pa je tudi pripravljenost pokoriti se soigralcem. V kasnej\xc5\xa1ih letih njegove kariere je liga NBA skraj\xc5\xa1ala met za tri to\xc4\x8dke iz 23-ih \xc4\x8devljev na 22, zaradi \xc4\x8desar je postal Jordan \xc5\xa1e nevarnej\xc5\xa1i pri trojkah. Njegov met za tri to\xc4\x8dke se je razvil iz 17,3\xc2\xa0% (9/52) kot novinec do 42,7\xc2\xa0% (111/260) v sezoni 1995/96. Za branilca je bil Jordan tudi dober skakalec, s povpre\xc4\x8djem 6,2 skoka na tekmo._NEWLINE_Leta 1988 je bil Jordan izbran na najbolj\xc5\xa1ega obrambnega ko\xc5\xa1arkarja lige NBA ter postal prvi ko\xc5\xa1arkar lige NBA, ki je postal tudi najkoristnej\xc5\xa1i ko\xc5\xa1arkar (kasneje so uspeh ponovili \xc5\xa1e Hakeem Olajuwon, David Robinson in Kevin Garnett; Olajuwon je ob Jordanu edini, ki je osvojil obe nagradi v istem letu). Ob tem je postavil tudi rekord za sezono in kariero v blokadah za branilca, v povezavi s svojo sposobnostjo pri ukradenih \xc5\xbeogah, pa je izstopal tudi v obrambi. Njegovih 2514 ukradenih \xc5\xbeog je drugi najbolj\xc5\xa1i dose\xc5\xbeek v zgodovini lige, zaostaja le za Johnon Stocktonon, v ukradenih \xc5\xbeogah na tekmo pa je tretji. Jerry West je pogosto dejal, da je bolj navdu\xc5\xa1en nad Jordanovimi obrambnimi sposobnostmi, kot napadalnimi.\n_START_SECTION_\nZapu\xc5\xa1\xc4\x8dina\n_START_PARAGRAPH_\nJordanov ko\xc5\xa1arkarski talent je bil jasno viden \xc5\xbee od njegove debitantske sezone v ligi NBA. V svoji prvi tekmi v dvorani Madison Square Garden proti New York Knicksom je bil dele\xc5\xbeen dalj\xc5\xa1ih ovacij, kar je redkost za gostujo\xc4\x8dega ko\xc5\xa1arkarja. Po tem, ko je dosegel rekordnih 63 to\xc4\x8dk v kon\xc4\x8dnici proti Boston Celticsom, ga je Larry Bird opisal kot: \xc2\xbbBog preoble\xc4\x8den v Michaela Jordana\xc2\xab._NEWLINE_Jordan je bil najbolj\xc5\xa1i strelec lige NBA v rekordnih desetih sezonah, z Wiltom Chamberlainom pa si deli rekord kot najbolj\xc5\xa1i strelec v sedmih zaporednih sezonah. Devetkrat je bil tudi izbran v najbolj\xc5\xa1o obrambno postavo lige, rekord ki si ga deli z Garyjem Paytonom. Jordan ima tudi najbolj\xc5\xa1e povpre\xc4\x8dje dose\xc5\xbeenih to\xc4\x8dk v karieri v rednem delu sezone s 30,1 in kon\xc4\x8dnici s 33,4 to\xc4\x8dke na tekmo. Do leta 1998, ko je imel serijo odlo\xc4\x8dilnih ko\xc5\xa1ev proti Utah Jazzom, je postal znan kot odli\xc4\x8den igralec pod pritiskom. V rednem delu sezone in kon\xc4\x8dnici je bil Jordan najve\xc4\x8dja gro\xc5\xbenja Bullsov v odlo\xc4\x8dilnih sekundah tekem, ko si je \xc5\xbeelel \xc5\xbeoge. Jordanovih 5987 to\xc4\x8dk v kon\xc4\x8dnicah je rekord v zgodovini lige NBA, 32.292 to\xc4\x8dk v rednih delih sezon pa je tretji rezultat vseh \xc4\x8dasov, pred njim sta na ve\xc4\x8dni lestvici le Kareem Abdul-Jabbar in Karl Malone._NEWLINE_Pet nagrad za najkoristnej\xc5\xa1ega ko\xc5\xa1arkarja lige NBA v rednem delu sezone pomeni drugo mesto skupaj z Billom Russellom, rekord pa dr\xc5\xbei Kareem Abdul-Jabbar s \xc5\xa1estimi. Skupaj s \xc5\xa1estimi nagradami za najkoristnej\xc5\xa1ega ko\xc5\xa1arkarja v finalni seriji in tremi na Tekmi vseh zvezd, je Jordan ko\xc5\xa1arkar z najve\xc4\x8d nagradami v zgodovini lige NBA. Rekordnih desetkrat je kon\xc4\x8dal med prvo trojico za najkoristnej\xc5\xa1ega ko\xc5\xa1arkarja lige NBA v rednem delu sezone, leta 1996 pa je bil izbran med 50 najbolj\xc5\xa1ih ko\xc5\xa1arkarjev lige NBA._NEWLINE_Mnogo Jordanovih sodobnikov ga ozna\xc4\x8duje na najbolj\xc5\xa1ega ko\xc5\xa1arkarja vseh \xc4\x8dasov. Anketa mre\xc5\xbee ESPN med novinarji, \xc5\xa1portniki in \xc5\xa1portnimi delovaci ga je postavila za najbolj\xc5\xa1ega severnoameri\xc5\xa1kega \xc5\xa1portnika dvajsetega stoletja, pred Baba Rutha in Muhammada Alija. Na seznamu najbolj\xc5\xa1ih \xc5\xa1portnikov dvajsetega stoletja Associated Pressa pa je osvojil drugo mesto za Ruthom. Associated Press ga je tudi izbral za najbolj\xc5\xa1ega ko\xc5\xa1arkarja dvajsetega stoletja. Rekordnih 49-krat je bil na naslovnici znamenite \xc5\xa1portne revije Sports Illustrated. Leta 1996 ga je uredni\xc5\xa1tvo revije Sport ob petdesetletnici revije izbralo za najbolj\xc5\xa1ega \xc5\xa1portnika v prehodnih petdesetih letih._NEWLINE_Jordanovim atletskim sposobnostim, ki so bile najbolje vidne pri dveh zaporednih zmagah v tekmovanju v zabijanju v letih 1987 in 1988, mnogi pripisujejo velik vpliv na generacijo mladih ko\xc5\xa1arkarjev. Ve\xc4\x8d kasnej\xc5\xa1ih zvezdnikov lige NBA je povedalo, da so imeli Jordana za idola v mladih letih, tudi LeBron James in Dwyane Wade. Komentatorji so ozna\xc4\x8dili ve\xc4\x8dje \xc5\xa1tevilo ko\xc5\xa1arkarjev kot naslednje Michaele Jordane ob vstopu v ligo NBA, med drugimi Pennyja Hardawaya, Granta Hilla, Allena Iversona, Kobeja Bryanta, LeBrona Jamesa, Vinca Carterja in Dwyana Wada. \xc4\x8ceprav je bil Jordan igralec izrednih kvalitet v vseh aspektih ko\xc5\xa1arkarske igre, pa je njegov sloves Air Jordana nehote zmanj\xc5\xa1eval spretnosti meta iz skoka, igranja obrambe ter drugih osnovnih ko\xc5\xa1arkarskih prvih mladih igralcev, kar je Jordan sam ob\xc5\xbealoval.\n_START_SECTION_\nZasebno \xc5\xbeivljenje\n_START_PARAGRAPH_\nJordan je \xc4\x8detrti od petih otrok, ima dva starej\xc5\xa1a brata, Larryja Jordana in Jamesa R. Jordana mlaj\xc5\xa1ega, starej\xc5\xa1o sestro Deloris in mlaj\xc5\xa1o sestro Roslyn. Jordanov starej\xc5\xa1i brat James se je leta 2006 upokojil kot vi\xc5\xa1ji narednik v 35. komunikacijski brigadi 18. zra\xc4\x8dnoprevoznega korpusa v ameri\xc5\xa1ki vojski._NEWLINE_Septembra 1989 se je poro\xc4\x8dil z Juanito Vanoy, s katero imata sinova Jeffreyja Michaela in Marcusa Jamesa ter h\xc4\x8der Jasmine. Leta 2002 sta prvi\xc4\x8d vlo\xc5\xbeila predlog za lo\xc4\x8ditev, toda pred koncem postopka sta se pobotala, leta 2006 pa sta ponovno vlo\xc5\xbeila predlog za lo\xc4\x8ditev ter se tudi lo\xc4\x8dila. Juanita naj bi po poro\xc4\x8danju medijev v lo\xc4\x8ditveneni poravnavi prejela 168 milijonov $, kar je najvi\xc5\xa1ja znana lo\xc4\x8ditvena poravnava znanih oseb."